16-jarige seun glo in hospitaal in Jhb verkrag | Netwerk24
Deur Ügen Vos 20 Oktober 2020 16:13
Philani Mhlungu, woordvoerder vir Gautengse departement van gesondheid, sê Jacob Mamabolo, waarnemende LUR vir gesondheid in die provinsie, het Maandag 'n taakspan na die hospitaal gestuur om die voorval te ondersoek.
Die voorval is intussen by die polisie aangemeld.
Probleme by dié hospitaal strek terug tot minstens 8 Mei toe die 86-jarige Edwin Zazayokwe na bewering deur 'n 17-jarige pasiënt in die hospitaal doodgesteek is.
Volgens Mhlungu is daar sedert dié voorval verskeie stappe gedoen om die veiligheid by die hospitaal op te skerp. Dit sluit in die installering van veiligheidshekke by alle ingange, 24-uur sekerheid by alle sale, die installering van geslotekringtelevisiestelsels en die skeiding van die psigiatriese pasiënte van die algemene pasiënte.
Jack Bloom, gesondheidswoordvoerder van die DA in Gauteng, beweer die naweek se voorval is die 11de geval van geweldsmisdaad wat sedert begin vanjaar by dié hospitaal aangemeld is.
Hy sê daar was minstens tien ander ernstige voorvalle by die betrokke hospitaal, asook soortgelyke voorvalle by die Charlotte Maxeke-hospitaal in Johannesburg en die Tara- psigiatriese hospitaal in Tshwane.
Van die voorvalle wat hy noem, sluit in:
• 9 Januarie: 'n Pasiënt word deur 'n psigiatrie-pasiënt aangerand;
• 18 Januarie: 'n Pasiënt beskadig toerusting en val 'n personeellid aan;
• 27 Januarie: 'n Pasiënt word deur 'n psigiatrie-pasiënt aangeval;
• 7 Maart: 'n Psigiatriese pasiënt probeer om uit hospitaal te ontsnap;
• 28 April: 'n Pasiënt ontkoppel die veiligheidsdeur en ontsnap;
• 8 Mei: Edwin Zazayokwe sterf in noodlottige mesaanval deur 'n psigiatrie-pasiënt;
• 9 Mei: 'n Psigiatriese pasiënt rand 'n ander pasiënt aan.
• 12 Mei: Psigiatriese pasiënt rand ander 'n pasiënt aan.
• 15 Mei: 'n Pasiënt probeer via ablusieblokke ontsnap; en
• 19 Mei: 'n Pasiënt vandaliseer die mediese saal, breek vensters en beskadig toerusting.
Mamabolo sê intussen in 'n verklaring die kwessie van veiligheid by hospitale in Gauteng bly boaan die departement se lys van prioriteite.
Volgens Mamabolo gee die departement die nodige ondersteuning aan die familie van die jongste slagoffer, en hulle werk met die polisie saam in hul ondersoek.